章徵君見和所寄詩再次本韻酬贈
作者：楊億
朝代：宋

paragraphs: 武夷山秀建溪清，身隱心閑事不縈。
前古是非爲己任，故鄉人物與誰評。
勸農春壠巾頻折，逢客秋郊蓋暫傾。
綵服趨翔娛壽母，絳帷談論誘諸生。
潁流洗耳殊非達，谷口躬耕亦近名。
博奕自堪銷永日，絲桐兼得助高情。
莫嫌霜雪將侵鬢，須歎塵埃漸滿纓。
早晚鳴騶催上道，聖君虛左欲相迎。